Reisende SA kunsgalery kry momentum oorsee | Netwerk24
Reisende SA kunsgalery kry momentum oorsee
Deur Elretha Britz 09 November 2018 06:00
Girls Lead (akriel, 120 x 120 cm) deur Edward Selematsela.
Die Travelling Art Gallery wat Suid-Afrikaanse kuns in Europa uitstal, het ná drie uitstallings in Junie en Julie in Duitsland soveel momentum gekry dat nog ’n uitstalling vir Desember op pad is. Dié keer is ’n ruimte in Hildesheim, Duitsland, aangebied.
80 werke van 12 kunstenaars, opkomend en gevestig, sal te sien wees.
Die konsep om “Suid-Afrikaanse kuns na die wêreld te neem en die wêreld terug te nooi na Suid-Afrika” klink eenvoudig, maar die logistiek is ’n nagmerrie. En geweldig duur, sê Barbara Lenhard, die woordvoerder vir die Travelling Art Gallery.
My Roots (houtskool, akriel en pastel, 819 x 1 024 cm) deur Ramarutha Makoba.
Sy het egter deur skarefinansiering geld bekom en die vervoermaatskappy Bidvest Panalpina Logistics in Johannesburg en Panalpina Welttransport in Hamburg het aangebied om die kunswerke te vervoer.
Earthling (olie op doek, 180 x 80 cm) deur Corné Eksteen.
Unieke lokale is gevind, soos ’n ou kluisfabriek en ’n ongebruikte spoorwegdepot en vroeg in Junie kon die werke oorsee geneem word. Blits-uitstallings van ’n week elk is in Hildesheim, Hamburg en Ludwigshafen gehou en het groot belangstelling van die publiek en die Duitse media gelok.
Publisiteit is deur TV- en radiostasies en in koerante en tydskrifte verleen.
Geen toegangsgeld is gehef nie en sal ook nie gevra word vir die uitstalling van 1 tot 31 Desember in ’n winkelsentrum in Hildesheim nie.
Die kunstenaars wat deel is van die Travelling Gallery is Andrew Ntshabele, Sizwe Khoza, Corné Theron, Edward Selematsela, Michaela Rinaldi, Justice Mathonsi, Corné Eksteen, Lebohang Sithole, Ramarutha Makoba, Semi Lubisi, David Kuijers en Susan Proctor Hume.
Meer oor: Visuele Kuns